Document ID: /roh_data/filtered/fineweb-2-filterrobots_roh.jsonl.gz/23221

Kantonspolizei
Polizia chantunala
Polizia cantonale
A chaschun da differentas acziuns ha la Polizia chantunala dal Grischun cusseglià la populaziun e respundì dumondas persunalas d'abitantas ed abitants sco er da giasts. Tge trics dovran actualmain cybercriminals ed engianaders al telefon? Co pon ins evitar da daventar la victima d'in delict? Tge mesiras prendan ins il meglier, per ch'i na vegnia betg rut en l'abitaziun, sch'ins è absent durant las vacanzas?
Martgà dal vitg a Mustér
Stan d'acziun a Roveredo
Patruna moderna
Las collavuraturas ed ils collavuraturs han er dà ina invista da lur activitads multifaras ed han explitgà, quant captivanta che la professiun da polizista u polizist è. Tar la Polizia chantunala dal Grischun pon ins numnadamain adina sa sviluppar vinavant e surpigliar novas incumbensas. Retschertgar, segirar fastizs, rapportar, survegliar il traffic, controllar camiuns, procurar per quietezza ed urden, gidar conumans, tschertgar persunas sparidas, sustegnair la direcziun d'acziun, cooperar en in'unitad speziala sco la Polizia alpina, il Servetsch da sgol da la polizia u tar las manadras ed ils manaders da chauns – quai èn pia differentas professiuns en ina professiun. La lavur tar la Polizia chantunala dal Grischun è ina lavur da team cun blers partenaris. Mintga di è different. La patruna moderna accumpogna sias collavuraturas e ses collavuraturs da l'entrada en plazza fin al pensiunament.
Exposiziun speziala a la fiera da Landquart